
ERK pirmininkas G. Kirkilas: Nacionalinėje reformų darbotvarkėje Lietuvai reikia stiprinti inovacijų sektorių

[bookmark: _GoBack]„Lietuva, įgyvendindama Nacionalinę reformų darbotvarkę, savo dėmesį turėtų ypač sutelkti į inovacijų sektorių ir jį stiprinti, ir tai reikia daryti neatidėliojant. Atitinkamai šalies orientacija į inovacijas padėtų lengviau rasti sprendimus, mažinant socialinę nelygybę ir atskirtį, didinant jaunimo užimtumą, tiesiogiai ar netiesiogiai sprendžiant kitas ekonomines ir socialines problemas“, – penktadienio, kovo 21 d., Seimo Europos reikalų komiteto (ERK) posėdyje, kuriame buvo pristatyta Nacionalinė struktūrinių reformų darbotvarkė, tvirtino Seimo Pirmininko pavaduotojas, komiteto pirmininkas Gediminas Kirkilas. 
Nacionalinė struktūrinių reformų darbotvarkė yra skirta strategijai „2020 m. Europa“  įgyvendinti. Europos Sąjungos valstybės narės siekia sustiprinti atsigavimą po ekonomikos ir finansų krizės, parengdamos ir įgyvendindamos reformų programas ilgajame laikotarpyje. 
Atsižvelgiant į Vyriausybės veiklos prioritetus – užimtumo didinimą, skurdo ir socialinės atskirties mažinimą, investicijų ir verslo aplinkos gerinimą, finansinio tvarumo užtikrinimą, pasirengimą įsivesti eurą – 2014 metais Lietuvai ypač svarbu įgyvendinti socialinio draudimo ir tęsti energetikos sektoriaus ir sveikatos sistemos pertvarkas, toliau gerinti verslo aplinką bei sąlygas moksliniams tyrimams ir inovacijoms. 

